જોકે ધીમે-ધીમે હું બેચેની અનુભવી રહ્યો હતો. તેઓ ઝડપથી ચાલ્યા જાય તેવી લાગણી મને થવા લાગી. આ સાથે માથામાં દુખાવો પણ થવા લાગ્યો. કાનમાં કંઈક વિચિત્ર અવાજો સંભળાવા લાગ્યા, પરંતુ એ ત્રણે છે પોલીસ અધિકારી હજી શાંતિથી વાતો કરી રહ્યા હતા. મારા કાનમાં સંભળાતો અવાજ વધુ તીવ્ર બનતો ગયો. આ વિચિત્ર સ્થિતિથી બચવા હું વધારે ખૂલીને વાતો કરવા લાગ્યો, પણ તે અવાજ ચાલું જ રહ્યો – ઊલટો, તે વધુ તીક્ષ્ણ બનતો ગયો. છેવટે લાંબા સમય પછી મને ખ્યાલ આવ્યો કે એ અવાજ મારા કાનનો ભ્રમ ન હતો. ખરેખર હવે હું ખૂબ બેચેન બની ગયો હતો. તેમ છતાં જરીયે ખચકાયા વિના હું મોટા અવાજે વાતો કરતો રહ્યો. સાથે પેલો અવાજ પણ વધતો ગયો.